Kim Behnke (FP), 1999-03-18:
Nu har debatten indtil videre i dag stort set gået på spørgsmålet om, hvorvidt vi skal udskyde stoppet for det toldfri salg, men inden Folketinget tager stilling til de forslag til vedtagelse, der ligger, og som Fremskridtspartiet naturligvis støtter alle tre, så kunne det jo være lidt interessant at se på, hvad det så er for en virkelighed, vi får efter den 1. juli i år.
Ja, situationen er den, at den forventning, der er om, at salget bare bliver flyttet ind i Danmark, er en forventning, hvor jeg kun kan supplere hr. Arne Melchior med at sige, at det bliver antagelig ikke tilfældet.
Det er nemlig sådan, at allerede i dag har vi store problemer med grænsehandel mellem Danmark og Tyskland.
Danmark har 25 pct. moms på alle varer, hvor en lang række varer i Tyskland kun har 7 pct. moms.
Der er altså alene på momsen 18 pct. at spare.
Derfor er det også sådan, at allerede i dag er der en række butikker i Nordtyskland, som sender brochurer helt til København med besked om, at hvis man kommer og handler og tager brochuren med, så får man en gratis flaske rødvin pr. passager, og så bliver der regnet ud i brochurerne, at så har man jo betalt broafgiften og kan rolig komme til Tyskland.
Er der så noget at komme der efter?
Ja, alene afgiften på cigaretter er i Tyskland 10 kr. lavere end afgiften i Danmark.
Tager vi spiritusafgiften, ja, så er der en halvtredser at spare ved at købe en flaske spiritus i Tyskland fremfor i Danmark, mens hvis man tager helt til Italien, ja, så er der 65 kr. at spare.
Tager man vin, er der ingen afgift i Tyskland, hvor vi har 7 kr. pr. flaske vin i Danmark, og i langt de fleste EU-lande er det faktisk sådan, at der er 0 kr. i afgift på vin, dog ikke vores nærmeste nabo, Sverige, som har højere afgift end Danmark.
Så derfor bliver der en masse problemer med, at en del af den handel, som i øjeblikket foregår i lufthavnsterminaler, på færger osv., bliver flyttet til at blive grænsehandel, fordi folk så ønsker at opnå deres besparelse ved at foretage indkøbene i Tyskland.
Så det bliver butikkerne i Nordtyskland, der vil få kronede dage, mens langt, langt op i Jylland, ind over Fyn og måske helt op i Sjælland vil folk bevæge sig mod Tyskland til stor skade for miljøet, når folk skal ud og køre på motorvejene for at købe billige cigaretter og billigt spiritus i Tyskland.
Men det glemmer man.
Man glemmer også, at der i EU-Kommissionens punktafgiftsudvalg aldeles ikke er enighed om, hvordan reglerne så fremover skal administreres.
Hollænderne forventer, at færger, der sejler mellem landene, skal ombanderolere alle varer undervejs, når man sejler fra ét territorialfarvand til et andet.
Italienerne og finnerne gør opmærksom på, at det kan give endog meget store problemer med afgrænsning særligt omkring færger og fly, fordi det er sådan, at det forbrug, man har, det konsum, man har, medens man er om bord på flyveren eller om bord på færgen, det er der ikke afgifter på.
Den 22. februar har EU udsendt et faktanotat, hvor man gør opmærksom på, at sådan bliver det.
Det vil altså sige, at hvis man sidder om bord på en flyvemaskine og bestiller to små flasker cognac eller whisky, så må man gerne indtage dem afgiftsfrit, mens man er i luften.
Men hvis man når ikke at drikke begge flasker, inden man lander, ja, så skal man, inden man forlader flyveren, hen og bede stewardessen om at finde kasseapparatet frem og regne ud, hvilken afgift der så skal betales på den lille flaske spiritus, for ellers vil man, hvis man bliver stoppet af myndighederne, være henfalden til straf.
Den slags regler er uadministrerbare, og derfor gør Italien og Finland opmærksom på, at det her kommer ikke til at virke.
Så er der problemet, når man sejler mellem landene.
Og bare nede på Østersøen ja, der vil der for en karton med 200 cigaretter i være fire forskellige priser, og hvor man hidtil har hævdet, at det bare er noget, rederierne har fundet på, så er det jo sådan, at i Skatteudvalget har vi et bilag nr. 35, hvor Skatteministeriet forklarer udvalget, at efter 30. juni 1999 vil der, hvis forretningen har åbent under hele sejladsen, være fire forskellige afgiftskombinationer.
En karton cigaretter vil koste 305 kr. i Rødby.
Halvvejs til Tyskland koster den stadig væk 305 kr., så falder den midtvejs til 218 kr.
Når man kommer i land i Tyskland, koster den samme karton cigaretter 200 kr.
Sejler man tilbage mod Danmark, kan man halvvejs købe den for 200 kr., midtvejs stiger prisen til 276 kr., og endelig til 305 kr., når man kommer tilbage til Rødby.
Det bliver fuldstændig uoverskueligt, og den danske regering har intet gjort for at sikre, at det kommer til at foregå på en ordentlig måde.
En håndfuld af de væsentligste andre lande, nogle af vores nærmeste naboer, er drønhamrende uenige i, hvordan det her skal administreres. Til allersidst synes jeg heller ikke, at det klæder regeringen, at de ca. 200 danskere, som enten er højtbetalte EU-kommissærer, f.eks. til 700.000 kr. om året, eller parlamentsmedlemmer eller ansatte ved EU, at de ca. 200 danskere vil fremover fortsat kunne købe toldfrit, fordi det er en del af deres overenskomst.
Økonomiministeren var på et tidspunkt ude og hævde, at hun som en ægte jernlady ville stoppe det.
Men så skulle man jo kigge sine egne medarbejdere i øjnene, og da de sagde, at det ville man ikke være med til, så var der ikke meget jern tilbage i økonomiministeren.
Det er for usselt, at den danske regering ikke vil håndhæve det synspunkt.